لإعجاز لعلمي ف لقرآن هوّا لفيكرة بلي لقرآن فيه آيات لّي كتدل علا معارف علمية لّي عاد تّكتاشفات ف لعصر لحديت، ف مجالات مختالفين، بحال طّب، لفيزيك، لفلك ؤ غيرهوم. هاد لفيكرة بانت سيرتو ف سّبعينات ؤ تّمانينات ديال لقرن لعشرين، معا طّبيب لفرانساوي موريس بوكاي ملي ألف كتابو لإنجيل، لقرآن ؤ صيونص، لّي دافع فيه علا لفيكرة بلي لقرآن فيه حقائق علمية. لفيكرة عجبات بزاف د لفقها ؤ لمتخصصين ف مجالات مختالفين ف لعالام لإسلامي، ؤ بداو كيبانو كتوبا، تسجيلات، برامج ف تّلفازة ؤ مؤتمرات علا لإعجاز لعلمي. ب لموقابيل كاينين بزاف نتاقدو هاد لفيكرة، سوا من نّاحية لإسلامية شّرعية، ؤلا من نواحي علمية ؤلا فلسفية ؤ منطقية. واحد من لنتيقادات من طرف فقها ؤ شيوخ د دّين، هوّا بلي لقرآن ماخاصّوش يتفسّر علا لهوا د بنادم، ؤلا علا حساب لكتيشافات لعلمية، مي ب لعتيماد علا لكتوبا د تّفسير لمعتامدة ؤ لأتر لّي خلاوه صّحابة ؤ تّابعين ؤ لمفسرين لّولين، ؤ من طرف شي واحد لّي عندو معرفة كبيرة ب دّين، شّي لّي ماكيتوفرش ف بزاف د نّاس لّي كتبو ؤلا هضرو ب شكل عمومي ف هادشي د لإعجاز.